ZLHR: Sesikhweza Emthethwandaba Udaba Lokuhlawulwa Kwabainyazwa Engozini yeKombi 
Lolu daba lokumangalela abogatsha lwendaba zasekhaya lwenzakale ngemva kokuba amapholisa ejikele iziphikili emgwaqweni okubangele ingozi yeKombi abantu balimala kakubi
BULAWAYO — Inhlanganiso yamagqwetha alwela ilungelo oluntu eye Zimbabwe Lawyers for Human Rights isibhalele ugatsha lwendaba ezenzakala phakathi kwelizwe, ixwayisa ukuthi isizakhweza emthethwandaba udaba lokulinyazwa kwabantu engozini yomgwaqo kulandela ukujikijelwa kwezipikili emgwaqweni ngamapholisa edinga ukumisa umtshayeli wekombi. IZLHR ithi kulandela ukulimala kwezihambi ezazikulimota, abesifazana abane, abayibo abalimala kakhulu sebedinge usizo lokuthi linhlanganiso ibamele ukuthola inhlawulo kugatsha lolu, umphathi wamapholisa kanye lamapholisa enza isenzo lesi ukuze bathole imali yokuhlawulela indleko zesibhedlela kanye lobuhlungu ababuzwe ngesehlakalo lesi. Ummeli wabo, igqwetha elililunga leZLHR, uMnumzana Lizwe Jamela, uthi balobele ugatsha lolu incwadi ngoMbimbitho ingozi le isanda kwenzekala bedinga ukukhulumisana kodwa abatholanga mpendulo osokwenze bathathe lelinyathelo lokuyiphanyeka emthethwandaba. Uthi sebelobele ugatsha lolu incwadi etshengisa ukuthi badinga ukuya emthethwandaba i-Notice of Intention to Sue, okokuthi nxa kungela mpendulo bakhangelele ukuthi udaba lolu lubekwe phambi kukamantshi ngemva kwenyanga ezimbili. UJamela uqhubeke esithi bakhweza icala lobutshapha emsebenzini bogatsha lolu, umphathi wamapholisa kanye lawo amapholisa ngokwawo ngoba bengatshengisanga ukunakekela uzulu kumbe ukwenza umsebenzi wabo ngendlela eqakathekisa impilo yezihambi. Umqondisi wenhlanganiso ekhangela ukuhanjiswa kwembiko iMedia Institute of Southern Africa, uMnumzana Nhlanhla Ngwenya uthi amaphephandaba enza umsebenzi omuhle okubhala loludaba lwaze lwafinyelela kumagqwetha la ukuze abalimeleyo bathole usizo. Uthi ezikhathini ezinengi amapholisa azenzela intando phezu kukazulu engakhathali ukuthi isisekelo sombuso sithini ngamalungelo oluntu. Uthi kuqakathekile ukuthi amaphephandaba kanye lemisakazo abhale indaba ezizafundisa abantu lapho amalungelo abo engahlonitshwanga ukuze bathole usizo ngoba lokhu kuyingxenye yomsebenzi wabo wokufundisa uzulu ngamalungelo akhe ngaso sonke isikhathi. Ingozi yomgwaqo le yenzakala mhlaka 12 Mbimbitho lonyaka lapho amapholisa ajikijele izipikili emgwaqweni kuOld Khami Road ezama ukumisa imota ayethi ihamba endleleni engelamvumo yayo. Ngesikhathi kusenzakala lokhu amapholisa athe ayavunyelwa ukumisa imota ngaloba yiphi indlela kungakho lingozi ingumlandu kamtshayeli ongamanga lapho etshelwa ngabomthetho kodwa uzulu labalwela amalungelo oluntu bathi hayi umsebenzi wamapholisa ayisiwo wokugijimela ukubopha kodwa ngowokulondoloza impilo kazulu phezu kwakho konke.